b"\n_START_ARTICLE_\nCan Masachs\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta quadrada per\xc3\xb2 d'al\xc3\xa7at complex. Compta amb un cos que centra les fa\xc3\xa7anes est i oest amb una teulada a dues vessants de teula \xc3\xa0rab i carener vidriat perpendicular a les fa\xc3\xa7anes. Des del mig de la vessant nord surt un cos adossat que origina la fa\xc3\xa7ana nord. El perfil de les cornises \xc3\xa9s de motllures c\xc3\xb2ncaves i convexes tot seguint un ritme mixtilini, amb decoraci\xc3\xb3 de gerros i una bola al centre. Pel que fa a la divisi\xc3\xb3 en nivells compta amb un semisoterrani, planta baixa, primer pis i golfes. Al semisoterrani s'obren finestres rectangulars i circulars, a la planta nord se situen els safareigs i al sud una galeria oberta amb porxada d'arcs rodons. A la planta baixa s'hi accedeix per la part nord despr\xc3\xa9s de pujar una escala amb barana. Arribat al repl\xc3\xa0 de l'entrada hi ha un porxo que, arrencant del semisoterrani, es converteix en un p\xc3\xb2rtic semicircular sostingut per columnes llises que perm\xc3\xb2dols. A aquesta al\xc3\xa7ada totes les obertures s\xc3\xb3n rectangulars amb ampit, menys a la fa\xc3\xa7ana oest, on sobresurt una galeria d'estructura ondulant en volad\xc3\xads._NEWLINE_Al costat esquerre existeix un cos cantoner poligonal amb finestres d'arc rebaixat. Tot aquest nivell sobresurt del cos superior i per tant hi ha trams de teuladets. Sota el r\xc3\xa0fec, fileres de teules decoratives i cairons._NEWLINE_Al primer pis continuen les obertures de finestres rectangulars. A la fa\xc3\xa7ana est hi ha un grup de tres finestres d'arc de mig punt, i cinc m\xc3\xa9s a la fa\xc3\xa7ana sud. A les dues cantonades de la fa\xc3\xa7ana nord, hi ha terrasses amb baranes de pedra entre pilars i decoraci\xc3\xb3 calada de teules._NEWLINE_Tot l'edifici est\xc3\xa0 constru\xc3\xaft amb f\xc3\xa0brica de ma\xc3\xb3 i arrebossat.\n_START_SECTION_\nHist\xc3\xb2ria\n_START_PARAGRAPH_\nAquesta casa era dels mateixos propietaris de la f\xc3\xa0brica de cartr\xc3\xb3 que es troba al costat de l'edifici. El primer a instaurar la dinastia Masachs fou Aleix Masachs i Rocabert\xc3\xad com a encarregat del mol\xc3\xad paperer de Ramon Ginestar (1861). Despr\xc3\xa9s en fou propietari fins a la seva mort (1893) que pass\xc3\xa0 al seu hereu Miquel Masachs i Braut. A partir d'aquest moment el mol\xc3\xad deixa de fabricar paper i comen\xc3\xa7a a fabricar cartr\xc3\xb3. Els seg\xc3\xbcents propietaris per successi\xc3\xb3 heredit\xc3\xa0ria foren Aleix Masachs i Mim\xc3\xb3, i despr\xc3\xa9s els seus fills Manuel i Ram\xc3\xb3n Masachs Carnicero. La f\xc3\xa0brica deix\xc3\xa0 de funcionar a finals del 1979. El 1910, la fam\xc3\xadlia Masachs va encarregar a l'arquitecte Eduard Maria Balcells i Buigas la construcci\xc3\xb3 d'aquesta casa._NEWLINE_El 1993 la casa va entrar en proc\xc3\xa9s de restauraci\xc3\xb3 i avui dia \xc3\xa9s la seu de l'ajuntament."